**Un continent târziu retrocedat**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Şi iarăşi vin castanii să ne certe

C-am mai lăsat o toamnă între noi

Cu buze gri şi braţele inerte,

Cu ploile ce nu se-mpart la doi.

Ne dă cu rest această împărţire

Şi anii trec, oricât i-am ignorat,

Cu întâlniri de gradul trei, iubire,

Pe-un continent târziu retrocedat.

Miroase iar a toamnă înserarea

Şi ochii tăi mă caută prin burg

Nemărginiţi de ţărmul unde marea

Sărută cerul vieţii în amurg.

- Trec zile în botine colorate

Și nopți de jad pe-aleile pustii,

Cu porți închise, geamuri ferecate,

Doar eu sub felinar aștept să vii

Cu toamna gri pe-un continent de piatră

Târziu retrocedat, într-un poem,

S-aprindem focul celt în vechea vatră

Să-ți fiu destin, pereche sau blestem,

Pe-un țărm de timp să cad într-o genune

Să mă scufund în ochii tăi căprui,

Că ești frumoasă ca o rugăciune,

Și fructul tău e dulce amărui.

Liliana Trif Ioan Grigoraș